Maria Silvia Chică Roşa, în vârstă de 8 ani, din satul Jijia, comuna botoșăneană Albeşti, a plecat de acasă vineri în jurul orei 20.00, la o rudă din apropiere, dar nu s-a mai întors. Căutările au început imediat, iar, în cursul nopții, copila a fost găsită decedată într-o lizieră de salcâmi, a anunțat sâmbătă dimineață Inspectoratul de Poliție Județean Botoșani, relatează News.ro.
Autoritățile cred că fata a fost ucisă, autorul fiind căutat.
„Minora a fost găsită în cursul nopţii, decedată. Aceasta se afla la marginea localităţii de domiciliu, într-o lizieră de salcâmi. Sunt desfăşurate activităţi specifice pentru identificarea autorului, fiind angrenate peste 100 de forţe de ordine, poliţiştii, jandarmi, pompieri, poliţişti de frontieră”, precizează IPJ Botoşani.
La operațiune participă și jandarmi din Suceava şi angajați de la Biroul de Operaţiuni Speciale Suceava.
În acest caz, Parchetul de pe lângă Tribunalul Botoşani face cercetări pentru comiterea infracţiunii de omor calificat.